IL-KUNSILL TAL-UNJONI EWROPEA, ALLARMAT mill-għadd kbir ta' vittmi u migranti li jirriskjaw il-mewt huma u jippruvaw jaslu l-Ewropa u b'kont meħud tal-istima li fl-2015 kien hemm aktar minn 1.8 miljun qsim mhux awtorizzat tal-fruntieri fl-UE, skont sorsi mill-Frontex, li jirrappreżenta żieda ta' 546% meta mqabbel mal-2014, u li l-organizzazzjonijiet internazzjonali, bħall-Organizzazzjoni Internazzjonali għall-Migrazzjoni (OIM), jistmaw li aktar minn 3.770 migrant tilfu ħajjithom fil-Baħar Mediterran fl-2015; WAQT LI JENFASIZZA li għandhom jiġu indirizzati l-forom kollha ta' faċilitazzjoni ta' dħul klandestin ta' persuni, inkluż fil-pajjiżi ta' oriġini u ta' tranżitu, u li l-faċilitazzjoni ta' dħul klandestin ta' persuni hija forma serja ta' kriminalità organizzata li tista' biss tingħeleb permezz ta' approċċ komprensiv, multidixxiplinari u transfruntier mill-Istati Membri, inklużi l-awtoritajiet tal-infurzar tal-liġi u dawk ġudizzjarji, l-ispettorati tax-xogħol, soċjali, tas-saħħa u tas-sajd, il-forzi tal-fruntieri, is-servizzi tal-immigrazzjoni, il-gvernijiet lokali u reġjonali, l-awtoritajiet fiskali u doganali, l-NGOs, in-negozji, l-għaqdiet tal-ħaddiema, l-organizzazzjonijiet ta' min iħaddem u l-ambaxxati kif ukoll l-aġenziji tal-UE rilevanti bħall-Europol, il-Eurojust u l-Frontex; WAQT LI JENFASIZZA li politika koerenti, kredibbli u effettiva fir-rigward tal-prevenzjoni u l-ġlieda kontra l-faċilitazzjoni ta' dħul klandestin ta' persuni, li tirrispetta b'mod sħiħ id-drittijiet tal-bniedem u d-dinjità tal-migranti li ddaħħlu b'mod klandestin kif ukoll ta' dawk li jagħtu assistenza umanitarja, kif ukoll il-prinċipju ta' u l-projbizzjoni ta' tkeċċija kollettiva stabbilita fl-Artikolu 19 tal-Karta tad-Drittijiet Fundamentali tal-UE huma partijiet essenzjali minn politika komprensiva tal-UE dwar il-migrazzjoni; WAQT LI JENFASIZZA l-ħtieġa li jiġu mħeġġa l-pajjiżi sħab li għadhom m'għamlux dan biex isiru Parti għall-Konvenzjoni tan-NU dwar il-Kriminalità Organizzata u l-Protokoll tan-NU dwar id-Dħul Klandestin ta' Migranti fuq l-Art, bil-Baħar u bl-Ajru u biex tiġi promossa l-implimentazzjoni sħiħa ta' dan il-Protokoll; WAQT LI JENFASIZZA l-fatt li l-Artikolu 1.2 tad-Direttiva tal-Kunsill 2002/90/KE, li tiddefinixxi l-faċilitazzjoni ta' dħul, tranżitu u residenza mhux awtorizzati tat-28 ta' Novembru 2002, jipprevedi l-possibbiltà li l-Istati Membri li jeżentaw lill-persuni li jiffaċilitaw id-dħul jew it-tranżitu irregolari sabiex tingħata assistenza umanitarja lill-migranti mis-sanzjonijiet; FILWAQT LI JIRRIKONOXXI l-ħtieġa li tissaħħaħ il-kooperazzjoni u li tittejjeb il-kapaċità tal-Istati Membri u l-istituzzjonijiet, il-korpi, l-uffiċċji u l-aġenziji rilevanti tal-UE, fejn applikabbli, li jsiru investigazzjoni, prosekuzzjoni u sanzjonijiet kontra faċilitazzjoni ta' dħul klandestin ta' migranti u reati relatati; WAQT LI JENFASIZZA r-rwol importanti tal-inizjattiva tat-Tim Operattiv Konġunt (TOK) Mare tal-Europol u l-valur sinifikanti li jista' jinkiseb mill-intelligence ta' rendikont tal-FRONTEX b'appoġġ tal-azzjoni tal-infurzar tal-liġi biex jiġu identifikati, skoraġġuti u mfixkla ċ-ċrieki tal-faċilitazzjoni ta' dħul klandestin ta' migranti; WAQT LI JIEĦU KONT tat-tnedija taċ-Ċentru Ewropew kontra l-Faċilitazzjoni ta' Dħul Klandestin ta' Migranti (EMSC) fl-Europol, biex ikompli jiġi żviluppat rispons koordinat u effettiv tal-infurzar tal-liġi kontra n-netwerks tal-kriminalità organizzata wara l-faċilitazzjoni ta' dħul klandestin ta' persuni; WAQT LI JIRRIKONOXXI li l-faċilitazzjoni ta' dħul klandestin tal-migranti u li t-traffikar tal-bnedmin huma żewġ forom distinti ta' kriminalità, koperti b'oqfsa legali distinti fil-livell tal-UE u internazzjonali, u li ż-żewġ forom ta' kriminalità jistgħu jkunu marbuta ma' xulxin, u waqt li jirrikonoxxi li l-faċilitazzjoni ta' dħul klandestin tal-migranti saret forma dejjem aktar vjolenti ta' kriminalità, li tista' tinvolvi vjolenza fiżika jew psikoloġika serja u abbuż tad-drittijiet tal-bniedem, li tesponi lin-nisa u lit-tfal għal riskju partikolari; WAQT LI JIRRIKONOXXI li l-valutazzjoni għall-2013 tal-Europol Valutazzjoni tat-Theddid Gravi tal-Kriminalità Organizzata (SOCTA) turi r-rabtiet bejn gruppi ta' kriminalità organizzata attivi fil-faċilitazzjoni ta' dħul klandestin tal-migranti, li hija kkaratterizzata minn riskji baxxi u qligħ għoli, u oqsma oħra ta' kriminalità, bħal drogi illeċiti u t-traffikar tal-bnedmin; WAQT LI JENFASIZZA l-ħtieġa li jiżdiedu b'mod sinifikanti u jittejbu l-ġbir, il-kondiviżjoni u l-analiżi tad-data u l-għarfien dwar il-faċilitazzjoni ta' dħul klandestin tal-migranti, sabiex jiġu żviluppati politiki aktar effettivi, koordinati u bbażati fuq l-evidenza; WAQT LI JENFASIZZA li peress li t-traffikanti huma motivati mill-qligħ finanzjarju li jistgħu jagħmlu, huwa essenzjali li jiġu segwiti l-flussi finanzjarji fil-każijiet tal-faċilitazzjoni ta' dħul klandestin tal-migranti għall-fini tal-ġbir ta' evidenza, l-identifikazzjoni u l-intraċċar ta' organizzazzjonijiet u konnessjonijiet kriminali, il-ġbir ta' intelligence finanzjarja, l-identifikazzjoni ta' assi kriminali, u l-iffriżar u l-konfiska tar-rikavat tal-kriminalità tat-traffikanti u l-faċilitaturi l-oħra involuti; WAQT LI JIRRIKONOXXI r-riskju miż-żieda inkwetanti fid-dokumentazzjoni ta' identifikazzjoni falza jew misruqa li qed tintuża għall-faċilitazzjoni tad-dħul illegali fl-Istati Membri u l-ħtieġa urġenti li jiġu żviluppati u użati l-kapaċitajiet imtejba ta' identifikazzjoni bijometrika; WAQT LI JITQIES il-fatt li l-importanza tal-ġlieda kontra l-faċilitazzjoni ta' dħul klandestin tal-migranti hija enfasizzat ripetutament f'diversi konklużjonijiet tal-Kunsill, b'mod partikolari l-konklużjonijiet tal-Kunsill tad-9 ta' Novembru 2015 li jistiednu lill-Istati Membri, b'koordinazzjoni mal-Kummissjoni, biex jistabbilixxu netwerk ta' punti ta' kuntatt operazzjonali uniċi dwar il-faċilitazzjoni ta' dħul klandestin tal-migranti; WAQT LI JENFASIZZA li l-"Faċilitazzjoni tal-immigrazzjoni illegali" hija waħda mill-prijoritajiet kriminali tal-UE stabbiliti mill-Kunsill fil-qafas taċ-Ċiklu ta' Politika tal-UE għall-Kriminalità Internazzjonali Organizzata u Serja għall-2014-2017; WAQT LI TITQIES l-Istrateġija ta' Sigurtà Interna għall-UE 20152020 kif imġedda bil-Konklużjonijiet tal-Kunsill tal-4 u l-5 ta' Diċembru 2014 u l-Konklużjonijiet tal-Kunsill tal-15 u s-16 ta' Ġunju 2015, abbażi tal-prinċipji tal-Komunikazzjoni tal-Kummissjoni "Aġenda Ewropea dwar is-Sigurtà; WAQT LI JIBBAŻA FUQ l-Aġenda Ewropea dwar il-Migrazzjoni tad-9 ta' Mejju 2015 u l-Pjan ta' Azzjoni tal-UE kontra l-faċilitazzjoni ta' dħul klandestin tal-migranti 2015-2020 tas-27 ta' Mejju 2015; WAQT LI JINNOTA l-Pjan ta' Azzjoni tal-UE dwar ir-Ritorn tad-9 ta' Settembru 2015, li huwa parti essenzjali mill-isforzi komprensivi tal-UE biex tiġi indirizzata l-migrazzjoni u b'mod partikolari biex jissaħħaħ ir-ritorn, bħala deterrent għall-migrazzjoni irregolari; WAQT LI JINNOTA l-konklużjonijiet tal-Kunsill tal-14 ta' Settembru 2015 u b'mod aktar speċifiku l-Pjan ta' Azzjoni Konġunt UE-Turkija tal-15 ta' Ottubru 2015 u d-deċiżjonijiet tal-laqgħa UE-Turkija tal-Kapijiet ta' Stat u ta' Gvern tad-29 ta' Novembru 2015, li kollha kemm huma jirrikonoxxu li t-Turkija, bħala l-ewwel pajjiż maġġuri ta' akkoljenza u tranżitu għall-persuni li jfittxu asil u l-migranti irregolari, hija sieħeb ewlieni tal-UE fil-ġestjoni tal-flussi migratorji u l-ġlieda kontra l-faċilitazzjoni ta' dħul klandestin tal-migranti; WAQT LI JITQIES il-Pjan ta' Azzjoni tal-Laqgħa tal-Mexxejja dwar ir-rotta migratorja tal-Balkani tal-Punent fit-8 ta' Ottubru 2015 u d-Dikjarazzjoni Politika u l-Pjan ta' Azzjoni wara s-Summit tal-Belt Valletta dwar il-Migrazzjoni tal-11 u t-12 ta' Novembru 2015, fejn l-UE, l-Istati Membri tagħha u l-pajjiżi terzi qablu li jipprevjenu u jindirizzaw il-migrazzjoni irregolari u jiġġieldu l-kriminalità organizzata relatata magħha, bħalma hija l-faċilitazzjoni ta' dħul klandestin tal-migranti; WAQT LI JTENNI li l-ġlieda kontra n-netwerks kriminali tat-traffikanti u l-faċilitaturi ta' dħul klandestin ta' persuni tibqa' prijorità u jilqa' t-transizzjoni għall-ewwel pass tat-tieni fażi tal-operazzjoni militari tal-UE fin-Nofsinhar tal-Mediterran Ċentrali, EUNAVFOR SOPHIA, fl-ibħra miftuħa, kif stabbilit fil-punt (b)(i) tal-Artikolu 2(2) tad-Deċiżjoni (PESK) 2015/778; WAQT LI JINNOTA li teżisti firxa wiesgħa ta' pajjiżi ta' oriġini jew ta' tranżitu u li hemm firxa ta' kawżi oriġinarji għall-faċilitazzjoni ta' dħul klandestin tal-migranti u l-forom kollha tagħha, u waqt li jenfasizza l-ħtieġa għal kooperazzjoni multidixxiplinari mal-pajjiżi terzi. JISTIEDEN LILL-ISTATI MEMBRI biex: Iħaffu l-proċess ta' reġistrazzjoni sistematika, inkluż it-teħid tal-marki tas-swaba' ta' ċittadini ta' pajjiżi terzi li jidħlu illegalment skont ir-Regolament Eurodac u biex jagħmlu kontrolli sistematiċi tas-sigurtà permezz ta' bażijiet tad-data rilevanti, b'mod partikolari SIS II, Interpol, VIS u bażijiet tad-data tal-pulizija nazzjonali, bl-appoġġ tal-Frontex u l-Europol; Jeliminaw b'mod gradwali d-dokumenti tal-identità mhux bijometriċi li ma jinqrawx minn magna u biex jaġġornaw id-dokumenti ta' identifikazzjoni f'konformità mar-rakkomandazzjonijiet tal-ICAO biex jiġu evitati l-movimenti sekondarji fl-UE; Jikkooperaw mal-Kummissjoni biex jiżguraw li jiżdiedu l-ġbir u l-iskambju ta' statistika affidabbli, aġġornata u komparabbli dwar il-kriminalità rigward il-faċilitazzjoni ta' dħul klandestin tal-migranti, b'mod partikolari bl-estensjoni tal-kollezzjoni eżistenti tal-Eurostat ta' statistika dwar il-kriminalità biex tiġi inkluża data dwar il-faċilitazzjoni tad-dħul klandestin tal-migranti, bl-appoġġ tal-Aġenziji rilevanti tal-UE, kif stabbilit fil-Pjan ta' Azzjoni tal-UE kontra l-faċilitazzjoni ta' dħul klandestin ta' migranti; Jagħmlu l-aħjar użu mis-sistemi tal-informazzjoni fis-seħħ kif ukoll mid-data pubblika, il-pjattaformi u s-sħubiji ma' kumpanniji tal-media soċjali, u l-istrumenti l-oħrajn kollha disponibbli għall-ġbir, il-kontroverifika u kondiviżjoni tad-data marbuta mal-faċilitazzjoni ta' dħul klandestin u l-użu ta' dawn is-sistemi ta' analiżi tat-tbassir tal-flussi ta' migranti u konsegwentement l-attivitajiet ta' faċilitazzjoni ta' dħul klandestin; Jipparteċipaw bis-sħiħ, fiċ-Ċiklu ta' Politika tal-UE għall-Kriminalità Internazzjonali Organizzata u Serja u speċjalment il-prijorità kriminalità tal-UE dwar "Faċilitazzjoni tal-immigrazzjoni illegali" u li jużaw b'mod sħiħ ir-riżorsi disponibbli permezz tal-pjan ta' azzjoni operazzjonali dwar "immigrazzjoni illegali", skont il-Pjattaforma Multidixxiplinari Ewropea Kontra t-Theddid Kriminali (EMPACT), kif miftiehem mill-Kumitat Permanenti għall-Kooperazzjoni Operattiva dwar is-Sigurtà Interna (COSI), u jikkondividu l-informazzjoni rilevanti kollha inkluża d-data mill-media soċjali; Itejbu l-kooperazzjoni mal-Europol, b'mod partikolari bil-kondiviżjoni ta' informazzjoni affidabbli u aġġornata u tal-intelligence dwar il-faċilitazzjoni ta' dħul klandestin tal-migranti u jikkooperaw b'mod attiv maċ-Ċentru Ewropew kontra l-Faċilitazzjoni ta' Dħul Klandestin ta' Migranti (EMSC); Jikkooperaw bis-sħiħ mal-Eurojust fil-grupp tematiku stabbilit reċentement dwar il-faċilitazzjoni ta' dħul klandestin tal-migranti, u jużaw bis-sħiħ l-istrumenti disponibbli, bħal-laqgħat ta' koordinazzjoni u ċ-ċentri ta' koordinazzjoni, l-iskwadri ta' investigazzjoni konġunta u l-possibilitajiet ta' finanzjament disponibbli fil-Eurojust; Jintensifikaw l-investigazzjonijiet finanzjarji fil-każijiet ta' faċilitazzjoni ta' dħul klandestin tal-migranti għall-fini tal-ġbir ta' provi, l-intraċċar ta' organizzazzjonijiet kriminali, l-identifikazzjoni tal-iffriżar u l-konfiska tar-rikavat tal-kriminalità tat-traffikanti u faċilitaturi oħra involuti u biex jiġi żgurat li l-għarfien rilevanti, l-għodod u l-għarfien espert ikunu disponibbli għall-investigaturi kriminali u l-awtoritajiet ġudizzjarji li jkunu rċevew taħriġ speċifiku, biex l-investigazzjonijiet ta' każijiet adatti ta' faċilitazzjoni ta' dħul klandestin tal-migranti ikunu jistgħu jiġu akkumpanjati, bħala rutina u fi stadju bikri, minn investigazzjonijiet finanzjarji multidixxiplinarji; Jinvolvu rwieħhom mas-settur privat, b'mod partikolari fis-settur tat-trasport, u partijiet ikkonċernati oħra, skont ir-rwoli u l-kapaċitajiet rispettivi tagħhom, fi djalogu fl-UE kollha biex jesploraw prattiki, kodiċi ta' kondotta u linji gwida eżistenti u jiżviluppaw oħrajn ġodda biex jevitaw il-faċilitazzjoni ta' dħul klandestin tal-migranti u jlaħħqu mar-riskji assoċjati, f'kooperazzjoni mal-Kummissjoni Ewropea; Itejbu r-ritorn effettiv u sostenibbli tal-migranti li mhumiex intitolati għal protezzjoni internazzjonali f'konformità mad-Direttiva 2008/115/KE tal-Parlament Ewropew u tal-Kunsill tas-16 ta' Diċembru 2008 dwar standards u proċeduri komuni fl-Istati Membri għar-ritorn ta' ċittadini ta' pajjiżi terzi li jkunu qegħdin fil-pajjiż illegalment, u b'kollaborazzjoni mill-qrib mal-Kummissjoni u l-partijiet ikkonċernati rilevanti kollha, inkluż permezz ta' aktar kooperazzjoni mal-pajjiżi terzi ta' oriġini u ta' tranżitu, biex tinżamm il-kredibbiltà tal-politika tal-UE dwar il-migrazzjoni u biex tiġi evitata l-faċilitazzjoni ta' dħul klandestin tal-migranti; Iżidu s-sensibilizzazzjoni għar-riskji tal-migrazzjoni irregolari u l-faċilitazzjoni ta' dħul klandestin tal-migranti fost il-pubbliku ġenerali, il-gruppi vulnerabbli u l-professjonisti li jistgħu jiġu f'kuntatt ma' migranti li ddaħħlu b'mod klandestin billi, pereżempju, jiżviluppaw kontronarrattiva fil-media u jiskambjaw l-aħjar prattika. Dawn il-kampanji għandu jkollhom fil-mira gruppi speċifiċi u jinkludu messaġġ bilanċjat, possibbilment bl-involviment tal-komunità tad-dijaspora; Iżidu b'mod sinifikanti l-kooperazzjoni multidixxiplinari fl-Istati Membri, il-kooperazzjoni transfruntiera bejn l-Istati Membri u l-aġenziji tal-UE, u l-kooperazzjoni ma' pajjiżi terzi kontra l-faċilitazzjoni ta' dħul klandestin tal-migranti, b'mod aktar speċifiku mat-Turkija u l-Balkani tal-Punent, billi jiżdiedu, pereżempju, l-iskambju ta' informazzjoni, in-numru ta' investigazzjonijiet paralleli u konġunti tal-faċilitazzjoni ta' dħul klandestin tal-migranti u l-istimolu tal-parteċipazzjoni multidixxiplinari f'dawk l-investigazzjonijiet, pereżempju permezz tal-involviment tal-persunal tal-gwardji tal-fruntiera; Jagħmlu progress fil-kooperazzjoni mal-pajjiżi ta' oriġini u ta' tranżitu, inkluż permezz ta' pjattaformi ta' kooperazzjoni u djalogi ta' livell għoli dwar il-migrazzjoni, u f'kooperazzjoni mal-awtoritajiet kompetenti tal-pajjiżi terzi involuti. B'mod partikolari, jippromwovu inizjattivi u proġetti għat-tisħiħ tal-kapaċitajiet bl-għan li jkun hemm ġlieda kontra l-faċilitazzjoni ta' dħul klandestin tal-migranti; Jiżguraw li jiġu pprovduti biżżejjed riżorsi u mandat koerenti lill-punti uniċi ta' kuntatt biex titrawwem il-kooperazzjoni operazzjonali fuq il-faċilitazzjoni ta' dħul klandestin tal-migranti, mitlub mill-Pjan ta' Azzjoni tal-UE kontra l-faċilitazzjoni ta' dħul klandestin tal-migranti u rikjest mill-Kunsill fil-konklużjonijiet tiegħu tad-9 ta' Novembru 2015. Dan jeħtieġ li jkun konformi mal-istrutturi eżistenti bil-ħsieb li tiġi promossa koordinazzjoni aktar effettiva bejn l-Istati Membri u fihom, sabiex tintlaħaq implimentazzjoni rapida u sħiħa tan-netwerk ta' punti uniċi ta' kuntatt. JISTIEDEN LILL-KUMMISSJONI biex: Tikkoopera mal-Istati Membri biex tiżgura l-implimentazzjoni effettiva tal-Pjan ta' Azzjoni tal-UE kontra l-faċilitazzjoni ta' dħul klandestin tal-migranti u l-appoġġ għall-kooperazzjoni bejn l-Istati Membri u bejn l-awtoritajiet rilevanti kollha tal-migrazzjoni, tal-infurzar tal-liġi u tal-ġustizzja, inklużi proġetti li għandhom l-għan li jneħħu l-ostakli prattiċi, bħall-ostakli tal-lingwa, bejn l-atturi rilevanti kollha; Tuża l-istrumenti finanzjarji rilevanti fil-livell tal-UE, u b'mod partikolari l-Fond Fiduċjarju Madad stabbilit bħala rispons għall-kriżi Sirjana, u l-Fond Fiduċjarju ta' Emerġenza għall-Afrika u l-Faċilità għar-Refuġjati fit-Turkija, biex tindirizza l-fatturi ta' spinta u ta' ġibda tal-faċilitazzjoni ta' dħul klandestin tal-migranti, pereżempju, bl-appoġġ għal rwol aktar proattiv għall-pajjiżi ta' oriġini u ta' tranżitu permezz tal-ġbir, l-iskambju u l-analiżi ta' informazzjoni u permezz tal-investigazzjoni u l-prosekuzzjoni tal-faċilitaturi ta' dħul klandestin tal-migranti; Tappoġġa lill-Istati Membri fl-istabbiliment ta' netwerk ta' punti uniċi ta' kuntatt biex titrawwem il-kooperazzjoni operazzjonali fuq il-faċilitazzjoni ta' dħul klandestin tal-migranti sabiex jiġi żgurat punt uniku ta' dħul u biex jiffaċilitaw il-kooperazzjoni transfruntiera u l-iskambju ta' informazzjoni sħiħa u preċiża bejn l-Istati Membri, u tiżgura li l-Istati Membri jsaħħu l-koordinazzjoni bejn is-servizzi fil-livell nazzjonali; Jinvolvu rwieħhom fi djalogu fl-UE kollha mal-Istati Membri u s-settur privat, b'mod partikolari fis-settur tat-trasport, u partijiet ikkonċernati oħra, skont ir-rwoli, il-limitazzjonijiet u l-kapaċitajiet rispettivi tagħhom, sabiex jiġu żviluppati, esplorati u skambjati l-aħjar prattiki, kodiċi ta' kondotta u linji gwida biex jevitaw il-faċilitazzjoni ta' dħul klandestin tal-migranti u jlaħħqu mar-riskji assoċjati; Tiżgura li tiġi intensifikata l-implimentazzjoni tal-proġetti pilota dwar kampanji ta' informazzjoni fl-Etjopja u n-Niġer, fir-rigward tar-riskji tal-migrazzjoni irregolari, u tanalizza r-riżultati tal-proġetti pilota flimkien mal-Istati Membri u l-Aġenziji rilevanti mill-aktar fis possibbli bl-għan li tniedi kampanji ta' informazzjoni f'pajjiżi ta' oriġini u ta' tranżitu; Tkompli tiżviluppa u tiżgura l-implimentazzjoni tal-istrateġija ta' informazzjoni kif definita mit-Task Force dwar l-Istrateġija ta' Informazzjoni għall-Migranti u trawwem, f'dan il-qafas, il-kooperazzjoni mal-media pubblika tal-UE li topera fuq skala internazzjonali, u b'mod partikolari ma' dawk li diġà qed jipprovdu servizzi ta' aħbarijiet u informazzjoni bil-lingwi nazzjonali fil-pajjiżi terzi ta' oriġini u ta' tranżitu tal-migranti, u b'mod partikolari fl-Afrika ta' Fuq u l-Lvant Nofsani; Tiżgura li eżerċizzju tal-intraċċar isir b'kooperazzjoni mal-aġenziji rilevanti, dwar il-modi li bihom il-media soċjali qed tintuża għall-fini tal-faċilitazzjoni tad-dħul klandestin tal-migranti; Tappoġġa l-pjattaformi ta' kooperazzjoni f'pajjiżi terzi f'konformità mal-Pjan ta' Azzjoni kontra l-faċilitazzjoni ta' dħul klandestin tal-migranti, b'mod partikolari b'rabta mal-użu tal-Uffiċjali ta' Kollegament dwar il-Migrazzjoni Ewropej, kif ukoll tappoġġa finanzjarjament, permezz tal-programmi ta' finanzjament disponibbli tal-Kummissjoni, l-infurzar tal-liġi u l-kooperazzjoni ġudizzjarja f'pajjiżi terzi ta' oriġini u ta' tranżitu. JISTIEDEN LILL-AĠENZIJI TAL-UE RILEVANTI biex: Isaħħu l-kooperazzjoni bejn l-aġenziji li jiffokaw b'mod ewlieni fuq is-sinerġija tal-attivitajiet tal-aġenziji kollha involuti u dwar l-iskambju ta' informazzjoni, permezz tal-użu ta' Grupp ta' Kuntatt tal-Aġenziji tal-UE dwar id-dħul klandestin tal-migranti (b'mod partikolari l-Europol, il-Eurojust, il-Frontex, il-FRA, is-CEPOL u l-EASO); 1) Jiżguraw li ċ-Ċentru Ewropew kontra l-Faċilitazzjoni ta' Dħul Klandestin ta' Migranti (EMSC) jista' jaġixxi bħala ċ-ċentru ewlieni ta' informazzjoni u entità ta' koordinazzjoni fil-Europol dwar il-faċilitazzjoni tad-dħul klandestin tal-migranti, u li l-faċilitazzjoni tad-dħul klandestin tal-migranti tiġi ttrattata fi pjattaformi u unitajiet eżistenti li ġew stabbiliti biex tiġi miġġielda l-kriminalità organizzata, inkluża l-kriminalità finanzjarja; 2) jiżguraw li l-EMSC tuża uffiċjali biex jiżdied l-appoġġ għall-Istati Membri fil-bżonn tagħhom sa lejn l-aħħar tar-rebbiegħa tal-2016; 3) jiżguraw li l-Europol f'kooperazzjoni mal-Istati Membri jiżviluppa u jimplimenta l-kunċett ta' uffiċjali mistiedna fil-hotspots b'appoġġ għall-proċess ta' kontroll (screening), b'mod partikolari billi jissaħħu l-kontrolli tas-sigurtà sekondarji,; u 4) jiżguraw li l-EMSC f'kooperazzjoni mal-Unità ta' Indikazzjoni ta' Kontenut fuq l-Internet, flimkien mal-attivitajiet attwali ta' atturi oħrajn, jappoġġaw it-tkabbir tal-pjattaformi ta' kooperazzjoni eżistenti u futuri bil-media soċjali u l-fornituri tas-servizz tal-internet, kif ukoll mal-istituzzjonijiet finanzjarji (Europol); Jiżguraw li l-grupp tematiku tal-Eurojust li ġie stabbilit reċentement dwar il-faċilitazzjoni tad-dħul klandestin tal-migranti jimmira li (i) jappoġġa l-ħtiġijiet tal-prosekuzzjoni inkluż bil-kondiviżjoni ta' informazzjoni adatta, bħal investigazzjonijiet li jkunu għaddejjin, linji gwida investigattivi, każistika importanti, (ii) jidentifika u janalizza l-ostakli rigward il-prosekuzzjoni u l-kooperazzjoni ġudizzjarja bħal ostakli marbuta mal-affermazzjoni ta' ġurisdizzjoni speċjalment fl-ibħra miftuħa, id-differenzi bejn l-Istati Membri fir-rigward tad-definizzjoni ta' "faċilitazzjoni illegali tad-dħul klandestin tal-migranti", il-kamp ta' applikazzjoni tal-"eċċezzjoni umanitarja", u l-ġbir, il-ħżin u l-kondiviżjoni tal-informazzjoni adatta u l-evidenza u l-ammissibbiltà tagħha u (iii) itejjeb l-użu tal-istrumenti legali tal-UE u dawk internazzjonali, bil-ħsieb ukoll li jiġu identifikati n-nuqqasijiet legali u prattiċi possibbli ta' dawn l-istrumenti (Eurojust); Jiżguraw, f'kooperazzjoni mal-Kummissjoni, li jkun qed isir l-intraċċar fir-rigward tal-opportunitajiet eżistenti ta' taħriġ fil-qasam tal-ġlieda kontra l-faċilitazzjoni tad-dħul klandestin tal-migranti, fil-livell tal-UE biex jiġu identifikati l-ħtiġijiet u soluzzjonijiet adatti (is-Cepol, il-FRA, il-Europol, il-Frontex, il-Eurojust); Jiżguraw li l-aġenziji kollha jkomplu jorganizzaw attivitajiet ta' taħriġ multidixxiplinarji, inklużi attivitajiet b'rabta ma' kwistjonijiet ta' drittijiet fundamentali u l-iżvilupp ta' profili tar-riskju, dwar il-faċilitazzjoni tad-dħul klandestin tal-migranti u li tali attivitajiet huma miftuħa għall-uffiċjali kollha attivi fil-ġlieda kontra l-faċilitazzjoni tad-dħul klandestin tal-migranti inklużi uffiċjali tal-pulizija u investigaturi kriminali oħra, l-uffiċjali tal-immigrazzjoni u l-gwardji tal-fruntiera, sabiex jiġi promoss approċċ Ewropew konġunt (il-Europol, is-Cepol, il-Frontex, il-FRA, il-Eurojust); Jassistu lill-Istati Membri fl-użu proattiv tal-investigazzjonijiet finanzjarji fil-każijiet ta' faċilitazzjoni tad-dħul klandestin tal-migranti, il-kondiviżjoni tal-għarfien u s-sensibilizzazzjoni għall-investigazzjoni finanzjarja għall-fini tal-ġbir ta' evidenza, l-intraċċar ta' organizzazzjonijiet kriminali, il-ġbir tal-intelligence finanzjarja u l-identifikazzjoni tal-assi kriminali, l-iffriżar u l-konfiska tar-rikavat tal-kriminalità tat-traffikanti u l-faċilitaturi l-oħra involuti, f'kooperazzjoni wkoll ma' pajjiżi terzi u inklużi l-partijiet ikkonċernati rilevanti kollha bħal Unitajiet tal-Intelligence Finanzjarja (UIF), entitajiet privati bankarji u relatati (il-Europol, il-Eurojust); Jiżguraw l-implimentazzjoni rapida tal-ftehim operazzjonali bejn il-Frontex u l-Europol, li ġie ffirmat f'Diċembru 2015, sabiex jitjieb l-iskambju tal-informazzjoni dwar il-faċilitazzjoni tad-dħul klandestin tal-migranti (il-Europol, il-Eurojust); Itejbu l-kooperazzjoni ma' pajjiżi terzi, u partikolarment mat-Turkija u l-Balkani tal-Punent, biex, fejn ikun meħtieġ, tingħata assistenza fil-kooperazzjoni operazzjonali tal-Istati Membri bħall-investigazzjonijiet jew l-operazzjonijiet konġunti ta' kontroll fil-fruntieri. Ara l-paġna tal-laqgħa